ફિલ્મની કરોડરજ્જુ છે સુશાંત સિંહ રાજપૂત. અહીં એ બધી ફ્રેમમાં ધોની છે. ક્રિકેટર ધોનીની બૅટિંગ-સ્ટાઇલ, તેની બૉડી-લૅન્ગ્વેજ, ફિઝિક, ધોનીની હેલ્મેટમાંથી પરસેવો લૂછવાની કે દાંત વડે નખ કરડવાની ટેવ, ટી-શર્ટ પહેરવાની અને ચાલવાની ઢબ ડિટ્ટો ધોની. દીકરાના કરીઅર વિશે સતત ચિંતા કરતા પિતા તરીકે અનુપમ ખેર, બોલ્યા વગર જ બધું સમજી જતી બહેન તરીકે ભૂમિકા ચાવલા, પહેલા કોચ તરીકે રાજેશ શર્મા, કુમુદ મિશ્રા વગેરે બધા કલાકારો મૅચમાં કૉમેન્ટરીની જેમ પર્ફેક્ટ્લી ઓગળી ગયા છે. ધોનીની પ્રિયતમાઓ બનતી કિયારા અડવાણી અને દિશા પટણી અનબિલીવેબલી ક્યુટ લાગે છે. અરે હા, ‘ચીની કમ’ ફિલ્મની ટબૂડી સ્વિની ખારા પણ અહીં છે, ઓળખી બતાવો તો જાણીએ.